钦定古今图书集成/明伦汇编/官常典/第171卷 > 钱惟治
## 钦定古今图书集成/明伦汇编/官常典/第171卷 > 钱惟治

按《宋史吴越世家》，“惟治字和世，废王倧之长子。倧初
迁于越，而惟治生，俶爱之，养为己子。幼好读书，八岁
授两浙牙内诸军指挥使，判军粮营田事，又改德化
军使，迁检校太保，台州团练使。乾德四年四月，制授
宁远军节度、检校太傅，仍兼衙职，与惟濬节旄同日
而至，国人荣之。王师讨江南，惟治从俶率兵下常州”，
策勋改奉国军节度。俶入朝，命惟治权发遣军国事。
俶还，令奉币入贡，抚谕命赐甚厚。惟治又献涂金银
香、狮子、香鹿、凤鹤、孔雀、宝装髹合、扣金磁器万事，吴
缭绫千匹。辞日，赐袭衣、玉带、涂金鞍勒马、金银器，缯
彩逾万计。太宗嗣位，进检校太尉。太平兴国三年，俶
再入觐，又权国事。一夕，厩中火，惟治率兵临高下视，
令亲信十数辈仗剑申令，“敢后顾者斩。”顷之火息。妻
族有隶帐下者，恃亲犯法，惟治命杖背于府门。俶既
纳土，朝廷命考功郎中范旻知杭州。惟治奉兵民图
籍、帑廪管籥，授旻与其弟惟渲、惟灏归朝，次近郊，遣
内侍护诸司供帐迎劳至京师。即日召对长春殿，赐
衣服、金带、鞍勒马、器币，改领镇国军节度。五年八月，
车驾幸俶第，召见惟治，赐白金万两。惟治善草隶，尤
好二王书，尝曰：“心能御手，手能御笔，则法在其中矣。”
家藏书帖图书甚众，太宗知之，尝谓近臣曰：“钱俶儿
侄多工草书。”因命翰林书学贺丕显诣其第，遍取视
之，曰：“诸钱皆效浙僧亚栖之迹，故笔力软弱，独惟治
为工耳。”惟治尝以锺繇、王羲之、唐元宗《墨迹》凡七轴
为献，优诏褒答。雍熙三年，大出师征幽州，命惟治知
真定军府兼兵马都部署。前一日，曲宴内殿，惟治献
诗，帝览之悦，酒半，遣小黄门密谕北面之寄。至则训
兵享士，颇勤政务，设厨馔于城门以待使传。初，惟濬
虽俶嫡嗣，然俶以其放荡无检，故器惟治，再俾权国
务。尝一夕俶暴疾，孙妃悉敛符籥付惟治，后惟濬知
之，甚恚恨。洎入朝，惟濬止奉朝请，而委惟治藩任焉。
俶薨，召还，起复检校太师。移病就第百日，有司请罢
奉，特诏续给。累上表请罢节镇，优诏不许。惟治既病，
心恍惚，家事不肃。咸平初，僮奴以奸私杀人于庭，事
连闺阃，真宗为停按鞫，止授监门卫上将军，其子驾
部员外郎丕，责授郢州团练副使。晚年颇贫匮。景德
中，其弟惟演献文，上对宰相称其公王之后，能苦心
翰墨，令记其名，因曰：“钱氏继世忠顺，子孙可念。如闻
惟治颇贫乏，尤可轸恻。”特转右武卫上将军，月给奉
十万。累加左骁卫上将军、左神武统军。大中祥符七
年七月卒，年六十六，赠太师。初，有司援统军陈承昭
孟班例，当赠东宫保傅，上以俶奉土归国，优其赠典。
又闻群臣家贫乏者，不欲官给丧事，为罢诏葬，录其
四子官及外弟子婿亲校，并甄擢之。惟治好学，聚图
书万馀卷，多异本，慕皮、陆为诗，有十卷书迹多为人
藏秘，晚年虽病废，犹或挥翰。真宗尝语惟演曰：“朕知
惟治工书，然以疾不欲遣使往取，卿为求数幅进来。”
翌日，写圣制诗数十章以献，赐白金千两。初镇四明，
尝梦神人披甲，自称西岳神，谓惟治曰：“公面有阙文，
即捧土培之。”后领华州节钺三十年。子丕，字简之，幼
好学。雍熙中，俶上言欲求举进士，太宗以其世家子，
特召试内署，授秘书丞，赐金紫，累迁驾部郎中。尝知
新淦县，又知衡州。惟治卒，以将作少监起复，俄为三
司户部判官，卒于光禄少卿。